Μαρία Α΄ της Πορτογαλίας

Η Μαρία Α΄ της Πορτογαλίας (Maria I de Portugal, Λισσαβώνα, 17 Δεκεμβρίου 1734 – Ρίο ντε Τζανέιρο, 20 Μαρτίου 1816), η επονομαζόμενη και Ευσεβής, από τον Οίκο της Μπραγκάνσα ήταν η μεγαλύτερη από τις τέσσερις κόρες του Ιωσήφ Α΄ της Πορτογαλίας και της Μαριάννας Βικτωρίας της Ισπανίας. Με την άνοδο του πατέρα της στον θρόνο το 1750 πήρε τον τίτλο της πριγκίπισσας της Βραζιλίας.

Βιογραφικά στοιχεία 
Η Μαρία Φραγκίσκη Ισαβέλλα Ιωσηφίνα Αντωνία Γερτρούδη Ρίτα Ιωάννα παντρεύτηκε το 1760 τον θείο της, αδελφό του πατέρα της, Πέτρο, ο οποίος με την άνοδό της στον θρόνο έγινε συμβασιλέας του ηνωμένου βασιλείου της Πορτογαλίας και της Βραζιλίας. Η πρώτη της πράξη σαν βασίλισσα ήταν να απολύσει τον αντιδημοτικό πρωθυπουργό του πατέρα της, Μαρκήσιο του Πομπάλ.

Η Πορτογαλία συμμετείχε στη Λίγκα της Ένοπλης Ουδετερότητας από το 1782 και επίσης της παραχωρήθηκε ο κόλπος Ντελαγκόα από την Αυστρία. Ο Ισπανός κυβερνήτης Μανουέλ δε Γοδόυ επιτέθηκε στην Πορτογαλία το 1801, ύστερα από προτροπή του αυτοκράτορα Ναπολέοντα Βοναπάρτη, αλλά τον ίδιο χρόνο εγκατέλειψε την εκστρατεία. Η συνθήκη του Μπαδαχόθ πίεσε την Πορτογαλία να παραχωρήσει στην Ισπανία την Ολιβένθα και τμήμα της Γουιάνα.

Εξορία στη Βραζιλία 

Υπέφερε από θρησκευτικό αμόκ και μελαγχολία, ως εκ τούτου ήταν ιδιόρρυθμη και δεν μπορούσε να αναλάβει σοβαρές κρατικές υποθέσεις, κάτι που έκανε από το 1799 ο αντιβασιλέας γιος της, Ιωάννης. Ο Γάλλος στρατηγός Ζυνό υπό τις διαταγές του Ναπολέοντα επιτέθηκε στην Πορτογαλία το 1807 και κατέλαβε τη Λισσαβώνα, ενώ η βασιλική οικογένεια δραπέτευσε στο Ρίο ντε Τζανέιρο της Βραζιλίας.

Ο Αγγλικός στρατός υπό τον Άρθουρ Ουέλσλυ, Δούκα του Ουέλλινγκτον, άρχισε να πολιορκεί τη Λισαβώνα. Οι αρχικές όμως νίκες του επί του Ζυνό, εξαλείφθηκαν από τους ανωτέρους του στο Συνέδριο του Σίντρα στις 30 Αυγούστου 1808. Ο Ουέλσλυ κατέβηκε ξανά στην Πορτογαλία και επικεφαλής πορτογαλικών και αγγλικών δυνάμεων ετοιμάστηκε για νέο πόλεμο κατά των Γαλλο-Ισπανών στην άμυνα της γραμμής των Τόρρες Βέδρας την περίοδο 1809 – 1810. Με την οριστική συντριβή του Ναπολέοντα το 1815, η Μαρία ανακηρύχθηκε βασίλισσα της Πορτογαλίας και της Βραζιλίας, ως ηνωμένο βασίλειο. Αλλά η υπέργηρη και ιδιότροπη Μαρία παρέμεινε στο Ρίο ντε Τζανέιρο, όπου και πέθανε το 1816.

Οικογένεια 
Παντρεύτηκε το 1760 τον θείο της, Πέτρο Γ΄ της Πορτογαλίας, και παιδιά της ήταν:
 Ιωσήφ (1761 – 1788), Πρίγκιπας της Βραζιλίας, πέθανε από ευλογιά.
Ιωάννης Φραγκίσκος ντε Πάουλα Δομίνικος Αντώνιος Κάρολος Κυπριανός (16 Σεπτεμβρίου - 10 Οκτωβρίου 1763).
 Ιωάννης ΣΤ΄ (1767 - 1826), Βασιλιάς της Πορτογαλίας και της Βραζιλίας.
 Μαριάννα Βικτωρία (1768 - 1788), παντρεύτηκε τον Γαβριήλ Αντώνιο της Ισπανίας.
Μαρία Κλημεντίνη Φραγκίσκη Ιαβερία ντε Πάουλα Άννα Ιωσηφίνα Αντωνία Δομινίκη Φηλικιανή Ιωάννα Μιχαέλα Ιουλία (1774 - 1776).
Μαρία Ισαβέλλα (1776 - 1777).

Πρόγονοι

Παραπομπές 

Μονάρχες της Πορτογαλίας
Αντιβασιλείς της Πορτογαλίας
Δούκες της Μπραγκάνσα
Οίκος της Μπραγκάνσα
Βραζιλιάνες πριγκίπισσες
Ινφάντας της Πορτογαλίας